CELEX: 32011D0092
Language: el
Date: 2011-02-10 00:00:00
Title: 2011/92/ΕΕ: Απόφαση της Επιτροπής, της 10ης Φεβρουαρίου 2011 , για την κατάρτιση ερωτηματολογίου προς χρήση κατά την υποβολή της πρώτης έκθεσης για την εφαρμογή της οδηγίας 2009/31/ΕΚ του Ευρωπαϊκού Κοινοβουλίου και του Συμβουλίου σχετικά με την αποθήκευση διοξειδίου του άνθρακα σε γεωλογικούς σχηματισμούς [κοινοποιηθείσα υπό τον αριθμό Ε(2011) 657]  Κείμενο που παρουσιάζει ενδιαφέρον για τον ΕΟΧ

11.2.2011   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 37/19
            
         ΑΠΌΦΑΣΗ ΤΗΣ ΕΠΙΤΡΟΠΉΣ
   της 10ης Φεβρουαρίου 2011
   για την κατάρτιση ερωτηματολογίου προς χρήση κατά την υποβολή της πρώτης έκθεσης για την εφαρμογή της οδηγίας 2009/31/ΕΚ του Ευρωπαϊκού Κοινοβουλίου και του Συμβουλίου σχετικά με την αποθήκευση διοξειδίου του άνθρακα σε γεωλογικούς σχηματισμούς
   [κοινοποιηθείσα υπό τον αριθμό Ε(2011) 657]
   (Κείμενο που παρουσιάζει ενδιαφέρον για τον ΕΟΧ)
   (2011/92/ΕΕ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη συνθήκη για τη λειτουργία της Ευρωπαϊκής Ένωσης,
   Έχοντας υπόψη την οδηγία 2009/31/ΕΚ του Ευρωπαϊκού Κοινοβουλίου και του Συμβουλίου, της 23ης Απριλίου 2009, σχετικά με την αποθήκευση διοξειδίου του άνθρακα σε γεωλογικούς σχηματισμούς και για την τροποποίηση της οδηγίας 85/337/ΕΟΚ του Συμβουλίου, των οδηγιών του Ευρωπαϊκού Κοινοβουλίου και του Συμβουλίου 2000/60/ΕΚ, 2001/80/ΕΚ, 2004/35/ΕΚ, 2006/12/ΕΚ και 2008/1/ΕΚ, και του κανονισμού (ΕΚ) αριθ. 1013/2006 (1), και ιδίως το άρθρο 27 παράγραφος 1,
   Έχοντας υπόψη την οδηγία 91/692/ΕΟΚ του Συμβουλίου, της 23ης Δεκεμβρίου 1991, για την τυποποίηση και τον εξορθολογισμό των εκθέσεων που αφορούν την εφαρμογή ορισμένων οδηγιών για το περιβάλλον (2),
   Εκτιμώντας τα ακόλουθα:
   
               (1)
            
            
               Το άρθρο 27 παράγραφος 1 της οδηγίας 2009/31/ΕΚ απαιτεί από τα κράτη μέλη να υποβάλλουν ανά τριετία στην Επιτροπή έκθεση σχετικά με την εφαρμογή της οδηγίας 2009/31/ΕΚ, καθώς και το μητρώο που προβλέπεται στο άρθρο 25 παράγραφος 1 στοιχείο β) της οδηγίας 2009/31/ΕΚ.
            
         
               (2)
            
            
               Το άρθρο 27 παράγραφος 1 της οδηγίας 2009/31/ΕΚ απαιτεί επιπλέον η έκθεση να εκπονείται βάσει ερωτηματολογίου ή σχεδιαγράμματος που καταρτίζει η Επιτροπή σύμφωνα με τη διαδικασία του άρθρου 6 της οδηγίας 91/692/ΕΟΚ. Το ερωτηματολόγιο που περιλαμβάνει ερωτήσεις επί όλων των σχετικών σημείων της οδηγίας 2009/31/ΕΚ κρίνεται ως το πλέον πρόσφορο μέσο που διασφαλίζει ότι οι πληροφορίες που παρέχουν τα κράτη μέλη με τις εκθέσεις τους είναι πλήρεις και συγκρίσιμες.
            
         
               (3)
            
            
               Η πρώτη έκθεση διαβιβάζεται στην Επιτροπή έως τις 30 Ιουνίου 2011. Το ερωτηματολόγιο που καταρτίζει η Επιτροπή αποστέλλεται στα κράτη μέλη τουλάχιστον έξι μήνες πριν από την προθεσμία υποβολής της έκθεσης.
            
         
               (4)
            
            
               Τα μέτρα που προβλέπονται στην παρούσα απόφαση είναι σύμφωνα με τη γνώμη που διατύπωσε η επιτροπή κλιματικών μεταβολών, σύμφωνα με τη διαδικασία που προβλέπεται στο άρθρο 6 της οδηγίας 91/692/ΕΟΚ,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Τα κράτη μέλη χρησιμοποιούν το ερωτηματολόγιο που παρατίθεται στο παράρτημα για την υποβολή της πρώτης έκθεσης σχετικά με την εφαρμογή της οδηγίας 2009/31/ΕΚ.
   Άρθρο 2
   Η παρούσα απόφαση απευθύνεται στα κράτη μέλη.
   
      Βρυξέλλες, 10 Φεβρουαρίου 2011.
      
         
            Για την Επιτροπή
         
         Connie HEDEGAARD
         
            Μέλος της Επιτροπής
         
      
   
   
      (1)  ΕΕ L 140 της 5.6.2009, σ. 114.
   
      (2)  ΕΕ L 377 της 31.12.1991, σ. 48.
   
      ΠΑΡΑΡΤΗΜΑ
      
         Ερωτηματολόγιο για την εφαρμογή της οδηγίας 2009/31/ΕΚ σχετικά με την αποθήκευση διοξειδίου του άνθρακα σε γεωλογικούς σχηματισμούς («η οδηγία»)
      
      1.   Γενική περιγραφή
      
      1.1.   Ποιες είναι οι κυριότερες αλλαγές που χρειάστηκε να γίνουν στην εθνική νομοθεσία και στο σύστημα έκδοσης αδειών οι οποίες ήταν αναγκαίες για τη μεταφορά της οδηγίας στο εθνικό δίκαιο; Μπορείτε να αναφέρετε τις ημερομηνίες από τις οποίες άρχισε να ισχύει η σχετική νομοθεσία για τη μεταφορά;
      1.2.   Ποια(-ες) είναι η (οι) αρμόδια(-ες) αρχή(-ές) για την εκτέλεση των καθηκόντων που προβλέπονται από την οδηγία (άρθρο 23);
      2.   Συντονισμός της διαδικασίας έκδοσης αδειών
      
      2.1.   Με ποιον τρόπο η εθνική νομοθεσία διασφαλίζει ότι υπάρχει πλήρης συντονισμός της διαδικασίας και των όρων έκδοσης αδειών όταν εμπλέκονται περισσότερες της μιας αρμόδιες αρχές; Πώς λειτουργεί στην πράξη ο συντονισμός; Ειδικότερα, να δοθούν λεπτομερή στοιχεία για τον συντονισμό μεταξύ των αρμοδίων αρχών για την εφαρμογή της οδηγίας και της οδηγίας 2003/87/ΕΚ του Ευρωπαϊκού Κοινοβουλίου και του Συμβουλίου (1).
      3.   Διασυνοριακή συνεργασία
      
      3.1.   Ποιες διατάξεις θεσπίστηκαν για τη διασυνοριακή μεταφορά CO2, τους διασυνοριακούς τόπους αποθήκευσης ή τα διασυνοριακά συγκροτήματα αποθήκευσης, προκειμένου να διασφαλισθεί ότι τηρούνται από κοινού οι απαιτήσεις της εν λόγω οδηγίας (άρθρο 24);
      3.2.   Υπάρχει εμπειρία διασυνοριακής συνεργασίας στην πράξη;
      4.   Επιλογή τόπων αποθήκευσης και άδειες εξερεύνησης
      
      4.1.   Καθορίστηκαν περιοχές από τις οποίες μπορεί να επιλέγονται τόποι αποθήκευσης κατ’ εφαρμογή του άρθρου 4 παράγραφος 1; Απαγορεύτηκε η αποθήκευση σε τμήματα ή στο σύνολο της επικράτειας του κράτους μέλους, της αποκλειστικής οικονομικής ζώνης του και στην ηπειρωτική υφαλοκρηπίδα του κατά την έννοια της σύμβασης των Ηνωμένων Εθνών για το δίκαιο της θάλασσας (Unclos); Τα κράτη μέλη δεν είναι υποχρεωμένα να δικαιολογούν παρόμοιες αποφάσεις, αλλά θα ήταν χρήσιμη η μνεία των εδαφών που αυτές αφορούν και ο λόγος για τον οποίο ελήφθησαν.
      4.2.   Έχει διενεργηθεί εκτίμηση της διαθέσιμης αποθηκευτικής ικανότητας σε τμήματα ή στο σύνολο της επικράτειας του κράτους μέλους, της αποκλειστικής οικονομικής ζώνης του και της υφαλοκρηπίδας του κατά την έννοια της σύμβασης των Ηνωμένων Εθνών για το δίκαιο της θάλασσας (Unclos) (άρθρο 4 παράγραφος 2); Εάν ναι, μπορείτε να αναφέρετε πώς διεξήχθη η εκτίμηση και τα αποτελέσματά της;
      4.3.   Με ποιον τρόπο η εθνική νομοθεσία διασφαλίζει ότι η καταλληλότητα των γεωλογικών σχηματισμών που χρησιμοποιούνται ως τόπος αποθήκευσης καθορίζεται σύμφωνα με τα κριτήρια που παρατίθενται στο παράρτημα I της οδηγίας;
      4.4.   Σε ποιες περιπτώσεις απαιτείται εξερεύνηση για την επιλογή του τόπου αποθήκευσης (άρθρο 5 παράγραφος 1);
      4.5.   Με ποιον τρόπο η εθνική νομοθεσία διασφαλίζει ότι οι άδειες εξερεύνησης και αποθήκευσης είναι ανοικτές σε όλες τις οντότητες που διαθέτουν τις αναγκαίες ικανότητες και ότι οι άδειες χορηγούνται ή απορρίπτονται με βάση αντικειμενικά, δημοσιευμένα και αμερόληπτα κριτήρια;
      4.6.   Με ποιον τρόπο η αρμόδια αρχή εξακριβώνει ότι ο όγκος που εξερευνάται εμπίπτει στα όρια του όγκου που ορίζεται στην άδεια εξερεύνησης (άρθρο 5 παράγραφος 3);
      4.7.   Με ποιον τρόπο η εθνική νομοθεσία διασφαλίζει ότι δεν επιτρέπονται αντικρουόμενες χρήσεις του συγκροτήματος κατά τη διάρκεια ισχύος της άδειας εξερεύνησης (άρθρο 5 παράγραφος 4);
      5.   Αιτήσεις άδειας αποθήκευσης
      
      5.1.   Με ποιον τρόπο η εθνική νομοθεσία διασφαλίζει ότι οι αιτήσεις έκδοσης άδειας περιλαμβάνουν όλες τις πληροφορίες που απαιτούνται βάσει του άρθρου 7;
      6.   Άδειες αποθήκευσης: όροι και περιεχόμενα
      
      6.1.   Τήρηση των όρων έκδοσης άδειας αποθήκευσης
      6.1.1.   Με ποιον τρόπο η εθνική νομοθεσία διασφαλίζει ότι τηρούνται όλες οι απαιτήσεις που προβλέπονται στο άρθρο 8;
      6.1.2.   Ποιες διαδικασίες θεσπίστηκαν προκειμένου να διασφαλισθεί ότι όλες οι αιτήσεις έκδοσης άδειας, τα σχέδια άδειας αποθήκευσης και κάθε άλλο έγγραφο που λαμβάνεται υπόψη για την έκδοση σχεδίων αποφάσεων τίθενται στη διάθεση της Επιτροπής εντός της προβλεπόμενης προθεσμίας (άρθρο 10 παράγραφος 1);
      6.1.3.   Με ποιον τρόπο διασφαλίζεται ότι κάθε γνώμη που εκδίδει η Επιτροπή επί του σχεδίου άδειας αποθήκευσης λαμβάνεται υπόψη, ότι η τελική απόφαση κοινοποιείται στην Επιτροπή και, εάν αποκλίνει από τη γνώμη της Επιτροπής, παρατίθενται οι λόγοι (άρθρο 10 παράγραφος 2);
      6.2.   Τήρηση των όρων έκδοσης άδειας αποθήκευσης
      6.2.1.   Με ποιον τρόπο η εθνική νομοθεσία διασφαλίζει ότι η άδεια αποθήκευσης περιλαμβάνει όλα τα απαιτούμενα στοιχεία που ορίζονται στο άρθρο 9;
      7.   Μεταβολές, επανεξέταση, επικαιροποίηση και ανάκληση αδειών αποθήκευσης
      
      7.1.   Με ποιον τρόπο η εθνική νομοθεσία διασφαλίζει ότι οι άδειες αποθήκευσης επανεξετάζονται και, εάν κριθεί απαραίτητο, επικαιροποιούνται ή, ως έσχατο μέτρο, ανακαλούνται σύμφωνα με το άρθρο 11 παράγραφος 3; Ειδικότερα, να δοθούν λεπτομέρειες σχετικά με τον τρόπο με τον οποίο τηρείται καθένας από τους όρους που αναφέρονται στο άρθρο 11 παράγραφος 3.
      7.2.   Ανάκληση άδειας αποθήκευσης
      7.2.1.   Ποιες διατάξεις και διαδικασίες εφαρμόζονται εάν, μετά την ανάκληση άδειας σύμφωνα με το άρθρο 11 παράγραφος 3, η αρμόδια αρχή αποφασίσει να εκδώσει νέα άδεια αποθήκευσης ιδίως όσον αφορά την προσωρινή ανάληψη όλων των νομικών υποχρεώσεων σύμφωνα με το άρθρο 11 παράγραφος 4;
      7.2.2.   Ποιες διατάξεις και διαδικασίες εφαρμόζονται εάν, μετά την ανάκληση άδειας σύμφωνα με το άρθρο 11 παράγραφος 3, η αρμόδια αρχή αποφασίσει να κλείσει τον τόπο αποθήκευσης;
      8.   Κριτήρια και διαδικασία αποδοχής ρεύματος CO2
         
      
      8.1.   Ποιες διατάξεις και διαδικασίες εφαρμόζονται προκειμένου να διασφαλισθεί ότι το ρεύμα CO2 συνίσταται κατά κύριο λόγο από διοξείδιο του άνθρακα και ότι δεν προστίθενται απόβλητα ή άλλες ύλες με σκοπό τη διάθεση των εν λόγω αποβλήτων ή άλλων υλών; Ειδικότερα, να δοθούν πληροφορίες σχετικά με τον τρόπο με τον οποίο καθορίζονται οι όροι με σκοπό την τήρηση των ακόλουθων κριτηρίων σύμφωνα με το άρθρο 12 παράγραφος 1:
      
                  —
               
               
                  δεν επηρεάζονται αρνητικά η ακεραιότητα του τόπου αποθήκευσης ή η συναφής υποδομή μεταφοράς,
               
            
                  —
               
               
                  δεν υπάρχει σημαντικός κίνδυνος για το περιβάλλον και την ανθρώπινη υγεία,
               
            
                  —
               
               
                  τηρείται η ισχύουσα νομοθεσία της Ένωσης.
               
            8.2.   Ποιες διατάξεις και διαδικασίες θεσπίστηκαν για να διασφαλισθεί ότι ο φορέας εκμετάλλευσης δέχεται την έγχυση ρευμάτων CO2 μόνο εφόσον έχει γίνει ανάλυση της σύνθεσης των ρευμάτων, συμπεριλαμβανομένων των διαβρωτικών ουσιών, καθώς και εκτίμηση του κινδύνου, και εάν η εκτίμηση του κινδύνου έχει καταδείξει ότι τα επίπεδα μόλυνσης είναι σύμφωνα με τους όρους που προβλέπονται στο άρθρο 12 παράγραφος 1;
      9.   Παρακολούθηση
      
      9.1.   Ποια μέτρα ελήφθησαν που να προβλέπουν ότι η αρμόδια αρχή διασφαλίζει ότι το εγκεκριμένο σχέδιο παρακολούθησης πληροί τις απαιτήσεις που προβλέπονται στο παράρτημα II και τις κατευθυντήριες γραμμές για την παρακολούθηση των εκπομπών αερίων θερμοκηπίου από τη δέσμευση, μεταφορά και αποθήκευση εκπομπών διοξειδίου του άνθρακα σε γεωλογικούς σχηματισμούς και την υποβολή σχετικών εκθέσεων βάσει της οδηγίας 2003/87/ΕΚ (2);
      9.2.   Ποιες διατάξεις και διαδικασίες εφαρμόζονται προκειμένου να διασφαλισθεί ότι ο φορέας εκμετάλλευσης διενεργεί παρακολούθηση των εγκαταστάσεων έγχυσης, του συγκροτήματος αποθήκευσης (συμπεριλαμβανομένου, όποτε υπάρχει δυνατότητα, του θυσάνου CO2) και, κατά περίπτωση, του παρακείμενου περιβάλλοντος όπως ορίζεται στο εγκεκριμένο σχέδιο παρακολούθησης;
      10.   Υποβολή εκθέσεων
      
      10.1.   Ποιες διατάξεις και διαδικασίες εφαρμόζονται για την υποβολή εκθέσεων από τον φορέα εκμετάλλευσης; Ειδικότερα, να δοθούν πληροφορίες για τη συχνότητα υποβολής εκθέσεων και τον τρόπο με τον οποίο διασφαλίζεται ότι πληρούνται τα κριτήρια που προβλέπονται στο άρθρο 14.
      11.   Επιθεωρήσεις
      
      11.1.   Ποιες διατάξεις και διαδικασίες εφαρμόζονται σχετικά με το σύστημα τακτικών και έκτακτων επιθεωρήσεων όλων των συγκροτημάτων αποθήκευσης προκειμένου να διασφαλισθεί η συμμόρφωση με τις διατάξεις της οδηγίας και η παρακολούθηση των επιπτώσεων στο περιβάλλον και την ανθρώπινη υγεία (άρθρο 15); Ειδικότερα, να δοθούν πληροφορίες για τη συχνότητα των επιθεωρήσεων και τους όρους που προβλέπονται για τις έκτακτες επιθεωρήσεις.
      11.2.   Σε ποιο βαθμό το σύστημα των τακτικών και έκτακτων επιθεωρήσεων περιλαμβάνει δραστηριότητες όπως επισκέψεις των επιφανειακών εγκαταστάσεων, συμπεριλαμβανομένων των εγκαταστάσεων έγχυσης, αξιολόγηση των εργασιών έγχυσης και παρακολούθησης που πραγματοποιούνται από τον φορέα εκμετάλλευσης, και έλεγχο όλων των σχετικών αρχείων που τηρεί ο φορέας εκμετάλλευσης (άρθρο 15 παράγραφος 2);
      12.   Διαρροές ή σημαντικές ανωμαλίες
      
      12.1.   Ποιες διατάξεις και διαδικασίες εφαρμόζονται για την ειδοποίηση της αρμόδιας αρχής, συμπεριλαμβανομένης της αρμόδιας αρχής σύμφωνα με την οδηγία 2003/87/ΕΚ, από τον φορέα εκμετάλλευσης σε περίπτωση διαρροών ή σημαντικών ανωμαλιών (άρθρο 16 παράγραφος 1);
      12.2.   Ποιες διατάξεις και διαδικασίες θεσπίστηκαν σχετικά με την εφαρμογή επανορθωτικών μέτρων από τον φορέα εκμετάλλευσης και, σε περίπτωση που ο φορέας εκμετάλλευσης δεν λάβει τα εν λόγω μέτρα, από τις αρμόδιες αρχές (άρθρο 16 παράγραφοι 2 έως 5);
      13.   Υποχρεώσεις κατά το κλείσιμο και μετά το κλείσιμο
      
      13.1.   Ποιες διατάξεις και διαδικασίες εφαρμόζονται σχετικά με τις υποχρεώσεις κατά το κλείσιμο και μετά το κλείσιμο;
      13.2.   Με ποιον τρόπο η εθνική νομοθεσία διασφαλίζει ότι ο φορέας εκμετάλλευσης παραμένει υπεύθυνος για την παρακολούθηση, την υποβολή εκθέσεων και τη λήψη διορθωτικών μέτρων, καθώς και για τις πάσης φύσεως υποχρεώσεις που αφορούν την επιστροφή δικαιωμάτων σε περίπτωση διαρροών και τη λήψη προληπτικών και επανορθωτικών μέτρων μέχρι τη μεταβίβαση της ευθύνης (άρθρο 17 παράγραφος 2);
      13.3.   Ποιες διατάξεις και διαδικασίες εφαρμόζονται σχετικά με την έγκριση του οριστικού σχεδίου μετά το κλείσιμο το οποίο βασίζεται στο προσωρινό σχέδιο μετά το κλείσιμο του τόπου αποθήκευσης (άρθρο 17 παράγραφος 3);
      14.   Μεταβίβαση ευθύνης
      
      14.1.   Ποιες διατάξεις και διαδικασίες εφαρμόζονται για τη μεταβίβαση ευθύνης προκειμένου να διασφαλισθεί ότι πληρούνται οι όροι του άρθρου 18 παράγραφος 1;
      14.2.   Προβλέπει η εθνική νομοθεσία την παρέλευση ελάχιστου χρονικού διαστήματος πριν τη μεταβίβαση ευθύνης πέραν των 20 ετών που προβλέπονται στην οδηγία; Εάν ναι, να δοθούν διευκρινίσεις.
      14.3.   Ποιες διαδικασίες θεσπίστηκαν για να διασφαλισθεί ότι οι εκθέσεις μεταβίβασης σύμφωνα με το άρθρο 18 παράγραφος 2, όλα τα σχέδια αποφάσεων για την έγκριση της μεταβίβασης ευθύνης και κάθε άλλο έγγραφο που λαμβάνεται υπόψη για την έκδοση σχεδίων αποφάσεων τίθενται στη διάθεση της Επιτροπής εντός της προβλεπόμενης προθεσμίας (άρθρο 18 παράγραφος 4);
      14.4.   Με ποιον τρόπο διασφαλίζεται ότι κάθε γνώμη που εκδίδει η Επιτροπή επί του σχεδίου απόφασης λαμβάνεται υπόψη και ότι η τελική απόφαση κοινοποιείται στην Επιτροπή και, εάν αποκλίνει από τη γνώμη της Επιτροπής, αναφέρονται οι λόγοι;
      14.5.   Ποια μέτρα ελήφθησαν για να διασφαλισθεί ότι μετά τη μεταβίβαση ευθύνης διενεργείται παρακολούθηση σε επίπεδο που να επιτρέπει τον εντοπισμό διαρροών ή σημαντικών ανωμαλιών (άρθρο 18 παράγραφος 6);
      15.   Χρηματική εγγύηση
      
      15.1.   Με ποιον τρόπο η εθνική νομοθεσία αντιμετωπίζει την ανάγκη ο υποψήφιος φορέας εκμετάλλευσης, στο πλαίσιο της αίτησης για άδεια αποθήκευσης, να αποδεικνύει ότι είναι δυνατόν να ληφθούν κατάλληλα μέτρα, μέσω χρηματικής εγγύησης ή τυχόν άλλου ισοδυνάμου εχεγγύου (άρθρο 19); Ειδικότερα, να προσδιοριστεί ο τρόπος με τον οποίο διασφαλίζεται η αντιμετώπιση των ακόλουθων θεμάτων:
      
                  —
               
               
                  είναι δυνατή η τήρηση όλων των υποχρεώσεων που απορρέουν από την άδεια αποθήκευσης,
               
            
                  —
               
               
                  η χρηματική εγγύηση είναι έγκυρη και πραγματική πριν από την έναρξη της έγχυσης,
               
            
                  —
               
               
                  η χρηματική εγγύηση αναπροσαρμόζεται σε τακτά διαστήματα,
               
            
                  —
               
               
                  λαμβάνονται μέτρα για τη χρηματοδοτική συνεισφορά που προβλέπεται στο άρθρο 20.
               
            16.   Μηχανισμός χρηματοδότησης
      
      16.1.   Να προσδιοριστούν οι διαδικασίες που θεσπίστηκαν προκειμένου να διασφαλισθεί ότι ο φορέας εκμετάλλευσης καταβάλλει στην αρμόδια αρχή χρηματοδοτική συνεισφορά πριν από τη μεταβίβαση της ευθύνης σύμφωνα με το άρθρο 18, καθώς και ο τρόπος με τον οποίο κατά τις εν λόγω διαδικασίες λαμβάνονται υπόψη τα κριτήρια που προβλέπονται στο παράρτημα I της οδηγίας και τα στοιχεία που αφορούν το σχετικό ιστορικό της αποθήκευσης CO2 (άρθρο 20).
      16.2.   Προβλέπει η εθνική νομοθεσία ότι μετά τη μεταφορά η χρηματοδοτική συνεισφορά καλύπτει ενδεχομένως και άλλες υποχρεώσεις εκτός του προβλεπόμενου κόστους παρακολούθησης για χρονικό διάστημα 30 ετών;
      17.   Πρόσβαση τρίτων μερών
      
      17.1.   Ποια μέτρα ελήφθησαν για να διασφαλισθεί ότι οι δυνητικοί χρήστες είναι σε θέση να αποκτήσουν πρόσβαση σε δίκτυα μεταφοράς και σε τόπους αποθήκευσης με διαφάνεια και αμεροληψία, για τους σκοπούς της αποθήκευσης του παραγόμενου και δεσμευόμενου CO2 σε γεωλογικούς σχηματισμούς, σύμφωνα με το άρθρο 21;
      17.2.   Ποιες διαδικασίες θεσπίστηκαν για να διασφαλισθεί ότι ο φορέας εκμετάλλευσης που αρνείται την πρόσβαση λόγω έλλειψης δυναμικότητας ή έλλειψης σύνδεσης πραγματοποιεί τις αναγκαίες βελτιώσεις, εφόσον συμφέρει οικονομικώς ή όταν ο υποψήφιος πελάτης προθυμοποιείται να τις πληρώσει, υπό τον όρο ότι αυτό δεν θα είχε αρνητικές επιπτώσεις στην περιβαλλοντική ασφάλεια της μεταφοράς και αποθήκευσης CO2 σε γεωλογικούς σχηματισμούς (άρθρο 21 παράγραφος 4);
      18.   Επίλυση διαφορών
      
      18.1.   Ποιοι είναι οι διακανονισμοί επίλυσης διαφορών, συμπεριλαμβανομένης μιας αρχής ανεξάρτητης από τα μέρη, η οποία έχει πρόσβαση σε όλες τις σχετικές πληροφορίες;
      19.   Μητρώα
      
      19.1.   Ποια μέτρα ελήφθησαν για την κατάρτιση και τήρηση μητρώου χορηγούμενων αδειών αποθήκευσης και μόνιμου μητρώου όλων των κλεισμένων τόπων αποθήκευσης και των παρακείμενων συγκροτημάτων αποθήκευσης, συμπεριλαμβανομένων χαρτών και αποσπασμάτων της έκτασής τους στο χώρο, καθώς και διαθέσιμες πληροφορίες προκειμένου να εκτιμηθεί ότι το αποθηκευμένο CO2 θα διατηρείται πλήρως και μονίμως απομονωμένο;
      20.   Ενημέρωση και συμμετοχή του κοινού
      
      20.1.   Με ποιον τρόπο η εθνική νομοθεσία διασφαλίζει ότι οι περιβαλλοντικές πληροφορίες σχετικά με την αποθήκευση CO2 σε γεωλογικούς σχηματισμούς, συμπεριλαμβανομένων των εκθέσεων για τα αποτελέσματα των επιθεωρήσεων, διατίθενται στο κοινό σύμφωνα με τη σχετική νομοθεσία της Ένωσης;
      21.   Κυρώσεις
      
      21.1.   Ποιοι είναι οι εθνικοί κανόνες περί κυρώσεων που επιβάλλονται για παραβάσεις των εθνικών διατάξεων που θεσπίστηκαν κατ’ εφαρμογή της παρούσας οδηγίας; Ειδικότερα, να δοθούν πληροφορίες για τον τρόπο με τον οποίο διασφαλίζεται ότι οι εν λόγω κανόνες εφαρμόζονται και ότι οι κυρώσεις είναι αποτελεσματικές, αναλογικές και αποτρεπτικές.
      22.   Τροποποιήσεις άλλων νομικών μέσων (άρθρα 31 έως 37)
      
      22.1.   Με ποιον τρόπο η εθνική νομοθεσία αντιμετωπίζει τις τροποποιήσεις του παραρτήματος I και του παραρτήματος II της οδηγίας 85/337/ΕΟΚ του Συμβουλίου (3);
      22.2.   Με ποιον τρόπο η εθνική νομοθεσία αντιμετωπίζει την τροποποίηση του άρθρου 11 παράγραφος 3 στοιχείο ι) της οδηγίας 2000/60/ΕΚ του Ευρωπαϊκού Κοινοβουλίου και του Συμβουλίου (4);
      22.3.   Ποια μέτρα ελήφθησαν προκειμένου να διασφαλισθεί ότι εφαρμόζεται το νέο άρθρο 9α της οδηγίας 2001/80/ΕΚ του Ευρωπαϊκού Κοινοβουλίου και του Συμβουλίου (5);
      22.3.1.   Με ποιο τρόπο διασφαλίζεται ότι οι φορείς εκμετάλλευσης όλων των εγκαταστάσεων καύσης ονομαστικής ηλεκτρικής ισχύος 300 MW και άνω, για τις οποίες η αρχική άδεια εκμετάλλευσης χορηγήθηκε μετά την έναρξη ισχύος της οδηγίας, ήτοι μετά τις 25 Ιουνίου 2009, έχουν εκτιμήσει κατά πόσον πληρούνται οι προϋποθέσεις που ορίζονται στο άρθρο 9α της οδηγίας 2001/80/ΕΚ;
      22.3.2.   Ποιες είναι οι διατάξεις και οι διαδικασίες που διασφαλίζουν ότι, εάν πληρούνται οι όροι που προβλέπονται στο άρθρο 9α της οδηγίας 2001/80/ΕΚ, εξασφαλίζεται στον τόπο εγκατάστασης κατάλληλος χώρος για τον εξοπλισμό που είναι αναγκαίος για τη δέσμευση και συμπίεση CO2;
      22.3.3.   Υπάρχουν περιπτώσεις πρακτικής εφαρμογής του εν λόγω άρθρου μετά τις 25 Ιουνίου 2009;
      22.4.   Με ποιον τρόπο η εθνική νομοθεσία αντιμετωπίζει την τροποποίηση του παραρτήματος III της οδηγίας 2004/35/ΕΚ του Ευρωπαϊκού Κοινοβουλίου και του Συμβουλίου (6);
      22.5.   Με ποιον τρόπο η εθνική νομοθεσία αντιμετωπίζει την τροποποίηση της οδηγίας 2006/12/ΕΚ του Ευρωπαϊκού Κοινοβουλίου και του Συμβουλίου (7);
      22.6.   Με ποιον τρόπο η εθνική νομοθεσία αντιμετωπίζει την τροποποίηση του κανονισμού (ΕΚ) αριθ. 1013/2006 του Ευρωπαϊκού Κοινοβουλίου και του Συμβουλίου (8);
      22.7.   Με ποιον τρόπο η εθνική νομοθεσία αντιμετωπίζει την τροποποίηση του παραρτήματος I της οδηγίας 2008/1/ΕΚ του Ευρωπαϊκού Κοινοβουλίου και του Συμβουλίου (9);
      
         (1)  Οδηγία 2003/87/ΕΚ του Ευρωπαϊκού Κοινοβουλίου και του Συμβουλίου, της 13ης Οκτωβρίου 2003, σχετικά με τη θέσπιση συστήματος εμπορίας δικαιωμάτων εκπομπής αερίων θερμοκηπίου εντός της Κοινότητας και την τροποποίηση της οδηγίας 96/61/ΕΚ (ΕΕ L 275 της 25.10.2003, σ. 32).
      
         (2)  Μέτρα που πρέπει να λαμβάνονται κατ’ εφαρμογή της απόφασης 2010/345/ΕΕ της Επιτροπής, της 8ης Ιουνίου 2010, για τροποποίηση της απόφασης 2007/589/ΕΚ όσον αφορά τις κατευθυντήριες γραμμές για την παρακολούθηση των εκπομπών αερίων θερμοκηπίου από τη δέσμευση, μεταφορά και αποθήκευση εκπομπών διοξειδίου του άνθρακα σε γεωλογικούς σχηματισμούς και την υποβολή σχετικών εκθέσεων (ΕΕ L 155 της 22.6.2010, σ. 34).
      
         (3)  Οδηγία 85/337/ΕΟΚ του Συμβουλίου, της 27ης Ιουνίου 1985, σχετικά με την αξιολόγηση των επιπτώσεων ορισμένων σχεδίων δημόσιων και ιδιωτικών έργων στο περιβάλλον (ΕΕ L 175 της 5.7.1985, σ. 40).
      
         (4)  Οδηγία 2000/60/ΕΚ του Ευρωπαϊκού Κοινοβουλίου και του Συμβουλίου, της 23ης Οκτωβρίου 2000, για τη θέσπιση πλαισίου κοινοτικής δράσης στον τομέα της πολιτικής των υδάτων (ΕΕ L 327 της 22.12.2000, σ. 1).
      
         (5)  Οδηγία 2001/80/ΕΚ του Ευρωπαϊκού Κοινοβουλίου και του Συμβουλίου, της 23ης Οκτωβρίου 2001, για τον περιορισμό των εκπομπών στην ατμόσφαιρα ορισμένων ρύπων από μεγάλες εγκαταστάσεις καύσης (ΕΕ L 309 της 27.11.2001, σ. 1).
      
         (6)  Οδηγία 2004/35/ΕΚ του Ευρωπαϊκού Κοινοβουλίου και του Συμβουλίου, της 21ης Απριλίου 2004, σχετικά με την περιβαλλοντική ευθύνη όσον αφορά την πρόληψη και την αποκατάσταση περιβαλλοντικής ζημίας (ΕΕ L 143 της 30.4.2004, σ. 56).
      
         (7)  Οδηγία 2006/12/ΕΚ του Ευρωπαϊκού Κοινοβουλίου και του Συμβουλίου, της 5ης Απριλίου 2006, περί των στερεών αποβλήτων (ΕΕ L 114 της 27.4.2006, σ. 9). Η οδηγία 2006/12/ΕΚ καταργείται από την οδηγία 2008/98/ΕΚ του Ευρωπαϊκού Κοινοβουλίου και του Συμβουλίου, της 19ης Νοεμβρίου 2008, για τα απόβλητα και την κατάργηση ορισμένων οδηγιών (ΕΕ L 312 της 22.11.2008, σ. 3) από τις 12 Δεκεμβρίου 2010.
      
         (8)  Κανονισμός (ΕΚ) αριθ. 1013/2006 του Ευρωπαϊκού Κοινοβουλίου και του Συμβουλίου, της 14ης Ιουνίου 2006, για τις μεταφορές αποβλήτων (ΕΕ L 190 της 12.7.2006, σ. 1).
      
         (9)  Οδηγία 2008/1/ΕΚ του Ευρωπαϊκού Κοινοβουλίου και του Συμβουλίου, της 15ης Ιανουαρίου 2008, σχετικά με την ολοκληρωμένη πρόληψη και έλεγχο της ρύπανσης (ΕΕ L 24 της 29.1.2008, σ. 8).